b'\n_START_ARTICLE_\nBetablokker\n_START_PARAGRAPH_\nBetablokkere (\xce\xb2-blokker) er en legemiddelgruppe som brukes ved en rekke tilstander, fremfor alt i h\xc3\xa5ndteringen av h\xc3\xb8yt blodtrykk og hjerterytmeforstyrrelser. Den mest presise betegnelsen p\xc3\xa5 disse medikamentene er adrenerge betareseptorantagonister, andre betegnelser er beta-adrenerge antagonister og betaantagonister.\n_START_SECTION_\nFarmakologiske egenskaper\n_START_PARAGRAPH_\nBetablokkere hemmer virkningen av kunstige og endogene katekolaminer som adrenalin og noradrenalin ved \xc3\xa5 virke som antagonist p\xc3\xa5 \xce\xb2-adrenerge reseptorer i det sympatiske nervesystemet som medierer den s\xc3\xa5kalte fight/flight-responsen._NEWLINE_Det er tre kjente typer betareseptorer, \xce\xb2\xe2\x82\x81, \xce\xb2\xe2\x82\x82 og \xce\xb2\xe2\x82\x83. \xce\xb2\xe2\x82\x81-Adrenerge reseptorer befinner seg hovedsakelig i hjerte, nyre og fettvev. \xce\xb2\xe2\x82\x82-Adrenerge reseptorer finnes i hjerte, lunge, ford\xc3\xb8yelseskanal, lever, bukspyttkjertel og skjelettmuskulatur. Betydningen og lokaliseringan av \xce\xb2\xe2\x82\x83-reseptorer er mindre definert.\n_START_SECTION_\n\xce\xb2-reseptorantagonisme\n_START_PARAGRAPH_\nStimulering av \xce\xb2\xe2\x82\x81-reseptorer med adrenalin gir positiv kronotrop og inotrop effekt i hjerte, det vil si \xc3\xb8kt ledningshastighet (gir h\xc3\xb8yere slagfrekvens) og \xc3\xb8kt kontraksjonskraft. Stimulering av \xce\xb2\xe2\x82\x82-reseptorer f\xc3\xb8rer til avslapning av glatt muskulatur, og dermed blant annet vasodilatasjon (utvidete blodkar) og bronkodilatasjon (utvidete luftveier). Andre \xce\xb2\xe2\x82\x82-effekter er tremor (skjelving) i skjelettmuskulatur og \xc3\xb8kt glykogenolyse._NEWLINE_Betablokkerne hemmer disse normale adrenalinutl\xc3\xb8ste (sympatiske) effektene, men har minimal effekt p\xc3\xa5 hvilende individer. Det vil si at de reduserer effekten av emosjonell og fysisk anstrengelse p\xc3\xa5 hjertefrekvens og kontraksjon, kontraherer blodkar og bronkier, reduserer skjelving og hemmer nedbrytningen av glykogen til glukose. _NEWLINE_Det er derfor noe uventet at ikkeselektive betablokkere senker blodtrykket, siden de gir vasokonstriksjon. Den antihypertensive mekanismen synes \xc3\xa5 v\xc3\xa6re: Reduksjon i minuttvolumet fra hjertet, reduksjon av reninfrigivning fra nyrene og redusert aktivitet i det sympatiske nervesystemet p\xc3\xa5 grunn av p\xc3\xa5virkning fra sentralnervesystemet. _NEWLINE_Virkning mot angina pectoris skyldes negativ kronotrop og inotrop effekt, som gir mindre arbeidsbelastning og dermed lavere oksygenbehov for hjertet. _NEWLINE_De antiarytmiske (hjerterytmereguerende) egenskapene til betablokkere skyldes blokkering av det sympatiske nervesystemet. Dette gir hemming av sinusknutefunksjon og nedsatt ledningsevne i atrioventrikul\xc3\xa6rknuten. S\xc3\xa6rlig sotalol har tilleggseffekter av \xc3\xa5 forlenge aksjonspotensialet ved \xc3\xa5 hemme kaliumkanaler. _NEWLINE_Betareseptorene i luftveiene behandles med andre medikamenter som er beta-stimulatorer ved astmaanfall. Betablokkere kan redusere effekten av disse medikamentene og kan forverre astmaanfall.\n_START_SECTION_\n\xce\xb11-reseptorantagonisme\n_START_PARAGRAPH_\nEnkelte betablokkere (labetalol og karvedilol) har blandet antagonisme p\xc3\xa5 b\xc3\xa5de \xce\xb2- og \xce\xb1\xe2\x82\x81-adrenerge reseptorer. Dette gir en ekstra blodtrykkssenkende effekt p\xc3\xa5 grunn av vasodilatasjon av arterioler.\n_START_SECTION_\nAndre effekter\n_START_PARAGRAPH_\nBetablokkere hemmer nattlig frigivning av melatonin. Dette kan v\xc3\xa6re en av forklaringene p\xc3\xa5 s\xc3\xb8vnforstyrrelsene enkelte betablokkere gir.\n_START_SECTION_\nHjertesvikt\n_START_PARAGRAPH_\nSelv om betablokkere tidligere var kontraindisert ved hjertesvikt p\xc3\xa5 grunn av potensial for \xc3\xa5 forverre tilstanden, har studier sent p\xc3\xa5 1990-tallet vist positive effekter p\xc3\xa5 sykelighet og d\xc3\xb8delighet ved denne tilstanden. Bisoprolol, karvedilol og depotformulering av metoprolol er s\xc3\xa6rlig anbefalt som tilleggsbehandling til ACE-hemmer og diuretikum ved hjertesvikt.\n_START_SECTION_\nAngina pectoris\n_START_PARAGRAPH_\nTidligere var betablokkere mye brukt for \xc3\xa5 behandle angina pectoris. De siste \xc3\xa5rene er det tiltagende mer vanlig \xc3\xa5 behandle angina med innlegging av stent eller shuntoperasjon i koronarkarene.\n_START_SECTION_\nBetablokkere som dopingmiddel\n_START_PARAGRAPH_\nP\xc3\xa5 grunn av den dempende effekten av betablokkere p\xc3\xa5 det sympatiske nervesystemet, vil betablokkere gi redusert yteevne ved de fleste idrettsgrener som krever fysisk yteevne. Betablokkere st\xc3\xa5r likevel p\xc3\xa5 dopinglisten fordi blant annet skyttere har nytte av den skjelvedempende effekten. Enkelte musikere og foredragsholdere bruker betablokkere for \xc3\xa5 unng\xc3\xa5 sceneskrekk og skjelving under fremf\xc3\xb8relser. De fysiologiske symptomene p\xc3\xa5 fight/flight-responsen (bankende hjerte, kalde/klamme hender, \xc3\xb8kt pust, svetting) reduseres betraktelig.\n_START_SECTION_\nBivirkninger\n_START_PARAGRAPH_\nGenerell hemming av det sympatiske nervesystemet gj\xc3\xb8r at mange opplever \xc3\xb8kt tr\xc3\xb8tthet og redusert fysisk yteevne. Impotens er ikke uvanlig._NEWLINE_De vanligste bivirkningene er: kvalme, diare, bronkospasme, kalde ektremiteter (fingre, t\xc3\xa6r), Raynauds syndrome, bradykardi, hypotensjon (lavt blodtrykk), hjertesvikt, hjerteblokkade, svimmelhet, unormalt syn, redusert konsentrasjon, hallusinasjoner, s\xc3\xb8vnl\xc3\xb8shet, mareritt, depresjon. _NEWLINE_Ved bruk av blandete \xce\xb1\xe2\x82\x81/\xce\xb2-antagonier ses ofte orthostatisk hypotensjon. Karvedilolterapi er assosiert med \xc3\xb8demer. _NEWLINE_Hos diabetikere b\xc3\xb8r betablokkere brukes med forsiktighet p\xc3\xa5 grunn av endret glykogenolyse. I tillegg vil hemming av det sympatiske nervesystemet maskere symptomer p\xc3\xa5 hypoglykemi (f\xc3\xb8ling) og hyperglykemi.\n_START_SECTION_\nBetablokkere tilgjengelig i Norge\n_START_PARAGRAPH_\nLegg merke til at navnet p\xc3\xa5 alle betablokkere ender p\xc3\xa5 -ol eller -olol.'